**Sammen sikrer vi sunde planter**

**-en guide til brug af aktivitetshæfterne**

Vi anbefaler at give børn en kort introduktion til området plantesundhed og karantæneskadegørere, inden brug af aktivitetshæfterne.

Oftest bliver træer og planter syge på grund af almindelige sygdomme og skadedyr, som findes i Danmark. Men i få tilfælde kan de blive syge af særligt alvorlige sygdomme og skadedyr, kaldet karantæneskadegørere. For at beskytte vores natur, skove og parker i Danmark og EU, skal vi bekæmpe karantæneskadegørere. Karantæneskadegørere kan være bakterier, svampe, biller, rundorme, eller virus, som vi forsøger at holde ude af Danmark og EU.

Vores budskab er, at alle, store som små, kan være med til at hjælpe os med at passe på vores skove, parker, plante- og frøproduktion, samt eksporten af planter og planteprodukter i Danmark. Det kan vi ved at undre os og reagere, når vi ser syge træer og planter. Børn, der eksempelvis ser et af de insekter eller sygdomme, som er på brikkerne til vendespillet, kan få en voksen til at hjælpe sig med at anmelde det på Landbrugsstyrelsens hjemmeside lbst.dk

**OBS** Nedenstående spørgsmål anbefaler vi at læse op for børnene inden I benytter materialet. Vores erfaring er, at det medvirker til at skabe fokus på det vigtige i materialet:

**1 Den asiatiske citrustræbuk er en stor bille med lange følehorn. Hvorfor vil vi ikke have den i Danmark?**

**A** Man kan se den i tusindvis flyvende i luften, så det kan være svært at finde hjem fra skole.

**B** Den elsker at spise bøger, og er en trussel for de danske biblioteker.

**C** Dens larver gnaver tunneller inde i træerne, så træerne går ud og dør.

**2 Planter kan blive syge ligesom mennesker. Men hvordan spredes plantesygdomme?**

**A** Med vinden, insekter, jord, planter og planteprodukter som trævarer.

**B** Når vi tager billeder af den ene plante efter den anden med mobiltelefon eller kamera og ikke renser mobil eller kamera mellem hvert foto.

**C** Når vi er forkølede og glemmer at vaske fingre inden vi rører ved en plante.

**3 I kan hjælpe os med at holde øje med de særligt alvorlige planteskadegørere, som kaldes karantæneskadegørere. Hvor mange karantæneskadegørere findes der?**

**A** 3, som alle sammen er bakterier.

**B** ca. 7000, som alle er biller med 6 ben.

**C** ca. 250, som kan være bakterier, svampe, biller, rundorme eller virus.

**4 Hvad skal jeg gøre hvis jeg f.eks. finder et af de insekter eller sygdomme, som er på vendespillet.**

**A** gøre som ingenting.

**B** kontakte en voksen, som kan hjælpe dig med at kontakte plantesundhedsmyndigheden på lbst.dk

**C** Ringe efter politiet og holde dig i ro.